CELEX: 32015R2064
Language: et
Date: 2015-11-17 00:00:00
Title: Komisjoni rakendusmäärus (EL) 2015/2064, 17. november 2015, millega muudetakse määrust (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) tollikontrolli all töötlemise protseduuri raames töötlemiseks ette nähtud solaarklaasi osas (EMPs kohaldatav tekst)

18.11.2015   
            
            
               ET
            
            
               Euroopa Liidu Teataja
            
            
               L 301/12
            
         KOMISJONI RAKENDUSMÄÄRUS (EL) 2015/2064,
   17. november 2015,
   millega muudetakse määrust (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) tollikontrolli all töötlemise protseduuri raames töötlemiseks ette nähtud solaarklaasi osas
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 12. oktoobri 1992. aasta määrust (EMÜ) nr 2913/92, millega kehtestatakse ühenduse tolliseadustik, (1) eriti selle artiklit 247,
   ning arvestades järgmist:
   
               (1)
            
            
               Komisjoni määrusega (EMÜ) nr 2454/93 (2) nähakse ette võimalus teatavate kaupade töötlemiseks tollikontrolli all töötlemise protseduuri raames ilma määruse (EMÜ) nr 2913/92 artikli 133 punktis e osutatud majandustingimuste kontrollita. Nende kaupade puhul loetakse majandustingimused määruse (EMÜ) nr 2454/93 artikli 552 kohaselt täidetuks. Kõnealused kaubad on hõlmatud määruse (EMÜ) nr 2454/93 76. lisa A osaga.
            
         
               (2)
            
            
               Määruse (EMÜ) nr 2454/93 76. lisa A osa järjekorranumbri 11 alla kuuluvad teatavad komponendid, osad, koostud või materjalid, mida võib töödelda infotehnoloogiatoodeteks.
            
         
               (3)
            
            
               Solaarklaasi võib tollikontrolli all töötlemise raames töödelda päikesepaneelideks. Töötlemistoimingud on hõlmatud määruse (EMÜ) nr 2454/93 76. lisa A osa järjekorranumbriga 11.
            
         
               (4)
            
            
               Hiina Rahvavabariigist pärit solaarklaasi suhtes, mis on ette nähtud tollikontrolli all töötlemise raames töötlemiseks, kohaldatakse juhul, kui see deklareeritakse vabasse ringlusse lubamiseks, komisjoni rakendusmääruse (EL) nr 470/2014 (3) kohast lõplikku dumpinguvastast tollimaksu või komisjoni rakendusmääruse (EL) nr 471/2014 (4) kohast lõplikku tasakaalustavat tollimaksu.
            
         
               (5)
            
            
               Hiina Rahvavabariigist pärit solaarklaasi töötlemine tollikontrolli all töötlemise raames võib kahjustada liidu solaarklaasitootjate olulisi huve. Seepärast peaks tollikontrolli all töötlemist võimaldama ainult pärast seda, kui tolliseadustiku komitee on kontrollinud majandustingimusi kooskõlas määruse (EMÜ) nr 2454/93 artikli 552 lõikega 2 ja jõudnud järeldusele, et kõnealused tingimused on täidetud.
            
         
               (6)
            
            
               Seetõttu tuleks määrust (EMÜ) nr 2454/93 vastavalt muuta.
            
         
               (7)
            
            
               Käesoleva määrusega ette nähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EMÜ) nr 2454/93 76. lisa A osas asendatakse järjekorranumbri 11 all olev 1. veeru tekst järgmisega:
   
      „Elektroonilised komponendid, osad, koostud (sh alakoostud) või materjalid (elektroonilised või mitte), mis on töödeldud toote elektrooniliseks toimivuseks vältimatud, v.a solaarklaas, mille suhtes kohaldataks ajutist või lõplikku dumpinguvastast tollimaksu või ajutist või lõplikku tasakaalustavat tollimaksu, juhul kui see deklareeritakse vabasse ringlusse lubamiseks.”
   
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. november 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 302, 19.10.1992, lk 1.
   
      (2)  Komisjoni määrus (EMÜ) nr 2454/93, 2. juuli 1993, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (EÜT L 253, 11.10.1993, lk 1).
   
      (3)  Komisjoni rakendusmäärus (EL) nr 470/2014, 13. mai 2014, millega kehtestatakse Hiina Rahvavabariigist pärit solaarklaasi impordi suhtes lõplik dumpinguvastane tollimaks ja nõutakse lõplikult sisse kõnealuse impordi suhtes kehtestatud ajutine tollimaks (ELT L 142, 14.5.2014, lk 1).
   
      (4)  Komisjoni rakendusmäärus (EL) nr 471/2014, 13. mai 2014, millega kehtestatakse lõplik tasakaalustav tollimaks Hiina Rahvavabariigist pärit solaarklaasi impordi suhtes (ELT L 142, 14.5.2014, lk 23).